แนวโน้มดัชนีเช้านี้ไซด์เวย์ ดาวโจนส์ลบกดดัน
นักวิเคราะห์ฯคาดตลาดหุ้นไทยเช้านี้ไซด์เวย์ อาจปรับลงแนวเดียวกับตลาดสหรัฐ หลังมีการประกาศผลการประเมินเศรษฐกิจในเชิงลบและยอดสั่งซื้อสินค้าคงทนที่อ่อนแอลง ให้แนวรับในช่วง 847-842 แนวต้าน 860 จุด
29 ก.ค. 2553

นักวิเคราะห์ฯคาดตลาดหุ้นไทยเช้านี้ไซด์เวย์ อาจปรับลงแนวเดียวกับตลาดสหรัฐ หลังมีการประกาศผลการประเมินเศรษฐกิจในเชิงลบและยอดสั่งซื้อสินค้าคงทนที่อ่อนแอลง ให้แนวรับในช่วง 847-842 แนวต้าน 860 จุด
นายถนอมศักดิ์ สหรัตน์ชัย ผู้อำนวยการอาวุโสสายงานวิจัยหลักทรัพย์ บล.พัฒนสิน จำกัด กล่าวว่า ตลาดหุ้นไทยเช้านี้คาดว่าจะปรับตัวอ่อนลง แต่ก็ยังมีโอกาสปรับขึ้นได้บ้างเล็กน้อย โดยตลาดวันนี้ได้รับแรงกดดันจากตลาดหุ้นต่างประเทศที่ปรับตัวลดลง โดยเฉพาะตลาดหุ้นสหรัฐ หลังจากการรายงานผลการประเมินเศรษฐกิจออกมาในเชิงลบ และยอดสั่งซื้อสินค้าคงทนที่อ่อนแอเป็นเดือนที่ 2 ติดต่อกัน ชี้ให้เห็นถึงการขยายตัวทางเศรษฐกิจชะลอลงในไตรมาส 2/53 จึงทำให้นักลงทุนชะลอการลงทุน และมีการเทขายหุ้นที่เก็งกำไรออกมาด้วย
แต่ยังมีปัจจัยบวกที่เป็นแรงขับเคลื่อนจากเงินทุนไหลเข้าเอเชีย แม้จะเริ่มมีสัญญาณที่ชะลอลงบ้างแต่ก็คงช่วยผลักดันตลาดให้ยืนบวกได้บ้าง อาจเป็นการเลือกซื้อหุ้นรายตัว ขณะเดียวกัน จะเห็นการเก็งกำไรผลประกอบการบริษัทจดทะเบียนเข้ามาด้วยในช่วงนี้ และปัจจัยในประเทศยังมีส่วนช่วยอยู่บ้างเล็กน้อยในระยะสั้น หลังจากหลายหน่วยงานปรับเพิ่มคาดการณ์อัตราเติบโตของเศรษฐกิจไทย ส่งผลดีต่อกลุ่มธนาคารพาณิชย์และรับเหมา 
อย่างไรก็ตาม ภายใต้ตลาดไซด์เวย์ การลงทุนคงจะการเลือกลงทุนในหุ้นขนาดเล็กและเกิดการเก็งกำไรมากขึ้น เพราะไม่มีปัจจัยใหม่ ซึ่งแนะนำให้เลือกลงทุนในหุ้นที่มีแนวโน้มกำไรที่ดี และหุ้นที่มีปันผลในระดับที่ดีเพื่อป้องกัน พร้อมให้แนวรับในช่วง 847-842 แนวต้าน 860 จุด